ঝালকাঠি প্রতিনিধি : ঝালকাঠিতে বিএনপি চেয়ারপারসন বেগম খালেদা জিয়ার মুক্তির দাবিতে জেলা বিএনপির অবস্থান কর্মসূচিতে পুলিশ বাধা দিয়েছে। এসময় নেতাকর্মীদের কাছ থেকে ব্যানার কেড়ে নেয় পুলিশ। ধাওয়া করে নেতাকর্মীদের ছত্রভঙ্গ করে দেয় পুলিশ। গতকাল বৃহস্পতিবার সকাল ১০টায় শহরের ফায়ার সার্ভিস মোড়ের দলীয় কার্যালয়ের সামনে এ ঘটনা ঘটে। বিএনপি নেতারা জানান, কেন্দ্র ঘোষিত কর্মসূচি অনুযায়ী দলীয় কার্যালয়ের সামনে নেতাকর্মীরা জড়ো হয়ে অবস্থান কর্মসূচি শুরু করেন। কর্মসূচি চলাকালে জেলা বিএনপির সভাপতি মোস্তফা কামাল মন্টু, সাধারণ সম্পাদক মনিরুল ইসলাম নুপুর ও সাংগঠনিক সম্পাদক মেহেদী হাসান খান বাপ্পি বক্তব্য রাখেন। এসময় পুলিশ এসে নেতাকর্মীদের কাছ থেকে ব্যানার কেড়ে নেয়। পুলিশ ধাওয়া করে নেতাকর্মীদের ছত্রভঙ্গ করে দেয়। শান্তিপূর্ণ কর্মসূচিতে পুলিশি বাধার প্রতিবাদ ও নিন্দা জানিয়েছেন জেলা বিএনপির নেতৃবৃন্দ।